Peder Hvelplund (EL), 2023-04-12:
Tak for det, formand.
Jeg vil også lige starte med at slå fast, at Enhedslisten kommer til at støtte det her forslag, for det handler jo netop om at fjerne nogle bureaukratiske byrder fra tre af de omtalte frikommuner, altså Langeland, Middelfart og Viborg.
Det er et ønske, der kommer fra kommunerne selv og i særlig grad fra Viborg Kommune.
Det er ikke noget, der forringer mulighederne for borgerne i kommunen, og der er en skærpet vejledningspligt.
Det betyder, at vi selvfølgelig kommer til at støtte det her.
Nu er der blevet sagt mange fine ord om det her med at skulle frisætte kommuner, og det lyder meget tillokkende, og jeg er også spændt på at se, hvad det egentlig konkret er, regeringen vil komme med på området – og øvrigt også tillykke herfra til ældreministeren med det første lovforslag på området – og hvad man har tænkt sig, for frisættelse kan jo netop betyde mange ting.
I tilfældet her handler det om, at vi fjerner nogle administrative byrder, og at vi sikrer en højere grad af selvvisitation.
Som fru Mette Abildgaard var inde på, er der jo ikke nogen, der kommer og beder om en rollator, og der er næppe nogen, der begynder at hamstre toiletstole, fordi man har mulighed for at få flere af dem.
Så det er jo helt åbenlyst, at der er nogle områder, hvor vi kan gøre det.
Madservice er også et helt åbenlyst område, hvor det kan bruges.
Men frisættelse kan jo også betyde, at vi fjerner rettigheder fra borgere generelt, og at vi overlader det til kommunerne selv, og at det så bliver forskellige økonomiske rammer i kommunerne, der afgør, hvilken hjælp man kan tilbyde, men hvor man så fra Christiansborgs side kan fralægge sig ansvaret og sige: Det her er ikke længere en rettighed; det er noget, kommunerne selv må ligge og rode med, i forhold til hvilke økonomiske rammer de har.
Det har vi jo bl.a. set i forhold til klippekortordningen.
Derfor tror jeg, at man skal passe rigtig meget på, med hensyn til hvad frisættelse egentlig betyder, og derfor er jeg også spændt på at se, hvad det er, regeringen kommer til at lægge op til.
Det samme gør sig gældende, når vi snakker om frit valg.
Frit valg lyder jo også meget besnærende, men for mange kommuner bliver det her jo ikke oplevet som et frit valg.
Det bliver oplevet som en tvangsprivatisering, hvor kommunerne skal pålægges at have private aktører på markedet, selv om der måske i øvrigt ikke er en efterspørgsel efter det, men kommunerne skal gøre det, og det påfører så kommunerne en lang række bureaukratiske opgaver i forhold til at få beskrevet, hvor lang tid en enkelt ydelse tager, netop for at den kan privatiseres.
Så når vi taler om frisættelse, kan det jo betyde mange ting.
Det kunne f.eks. også være et fritage kommunerne fra den tvangsprivatisering, som mange kommuner i dag oplever.
Men vi bakker selvfølgelig op om det konkrete forslag.
Jeg ser også frem til, at vi får indkaldt til forhandlinger.
Hvis ambitionen er at sikre en højere grad af frihed for både ansatte og borgere, der benytter sig af kommunens ydelser, så er vi helt med på det, men jeg vil godt hejse en lille advarende fane i forhold til risikoen for, at det her er altså også kan betyde, at den geografiske ulighed kommer til at eksplodere, hvis ikke det sikres, at man har ret til at få hjælp, og hvis vi ikke vi også herindefra sikrer, at der er den tilstrækkelige økonomi til det ude i kommunerne.
Men Enhedslisten kommer til at bakke op om det her konkrete lovforslag.